NDBV wil regering verkla oor skape op 'skepe van dood' | Maroela Media
Die omstrede Al-Shuwaikh, met sy lewende vrag aan boord, vaar weg. (Foto: NDBV/Facebook)
Die Nasionale Dierebeskermingsvereniging (NDBV) wil regstappe doen, wat klagte teen die regering insluit, om te verseker 'n einde word gebring aan die "onaanvaarbare en onnodige wreedheid" in die uitvoer van lewende hawe, het die raad Saterdag gesê.
In 'n verklaring sê die NDBV 'n gevoel van hartseer en verslaentheid het Vrydag by die Oos-Londense hawe geheers, waar inspekteurs van die NDBV toegekyk het hoe die laaste skape op die Al-Shuwaikh gelaai word. 'n Geraamde 57 000 skape is ook vir die Midde-Ooste bestem, waar hulle volgens die NDBV op onmenslike wyse geslag word.
Inspekteurs het die oplaai van die skape by die voerkraal en in die hawe deurlopend gemonitor.
Inspekteurs by die voerkraal en die hawe het van soggens vroeg tot saans gewerk om die proses dop te hou. Die laaste skaap is gister opgelaai.
"Ons het op die hawe gestaan nadat 'n laaste inspeksie van die skip gedoen is. Die gevoel van absolute verslaentheid was oorweldigend. Ons almal het geweet wat dit vir die skape aan boord beteken.
"Die bewyse wat oor die afgelope vier dae ingesamel is, gaan egter miljoene ander beskerm om in die toekoms ooit op dié skepe van die dood gelaai te word," het Meg Wilson, woordvoerder van die NDBV, gesê.
Die departement van landbou se direkteur van openbare veeartsenygesondheid, dr. Mphane Molefe, het 'n veearts van die NDBV en 'n senior inspekteur op 'n inspeksie van die skip vergesel.
Een van die skape op die skip. (Foto: NDBV/Facebook)
"Dr. Molefe het gewalg gelyk deur die toestande aan boord van die skip. Daar is gevaarlik hoë ammoniakvlakke op sommige van die dekke, parasitiese toestande, waaronder ontlasting in kos- en waterbakke, en verskeie ander ernstige probleme – en dit was net ná die tweede dag van laaiwerk. Die skape moet dié verslegtende toestande die hele reis lank verduur.
"Vreemd genoeg het twee veeartse van die provinsiale regering ook 'n inspeksie gedoen en ons inspekteurs in kennis gestel dat daar geen foute was nie," het Wilson gesê.
Op die aandrang van die Al-Mawashi-skeepsmaatskappy is skape Vrydag deur die nag opgelaai. Die NDBV het by die staatsamptenare teenwoordig gepleit om dit te staak, omdat diere wreed behandel is deur oormoeg hanteerders in die donker. "Die onverbiddelike amptenare het toegekyk en niks gedoen nie," het sy gesê.
Die NDBV het dr. Shawn Morris, 'n ervare veearts en voerkraalkenner gevra om 'n inspeksie van die oplaaipunt in die hawe, asook van die skip self, te doen.
"Nadat ek die geleentheid gehad het om die laaiwerk op die Al-Shuwaikh Donderdagaand te sien en ek toegang tot die skip self gehad het, is dit duidelik dat die departement van landbou se gebrek aan kommer, en belangriker nog, hul afwesigheid by die laaipunt en op die skip (afgesien van kort tye), rede tot ernstige kommer is," het Morris in 'n verklaring gesê.
Hy het die departement se teenwoordigheid blote vertoon genoem.
Amptenare van die NDBV het self seker gemaak dat geen siek, beseerde of lam diere opgelaai word nie, 'n rol wat die vereniging sê die departement moes vervul.
"Die NDBV gaan klagte ingevolge die wet op Dierebeskerming teen die Suid-Afrikaanse regering én die provinsiale regering aanhangig maak," het Wilson gesê.
Die NDBV gaan ook klagte indien teen die personeel wat diere wreed behandel het en diegene wat amptenare van die NDBV verhinder het om hul werk te doen. Dit sluit werkers van die skeepsmaatskappy in, het Wilson gesê.
Die NDBV sê hy gaan alles moontlik doen om dié praktyk stop te sit.
"Om te sien hoe die skape ly, selfs voor hul vertrek, en om te sien hoe die Al-Shuwaikh wegvaar, was hartverskeurend. Dit het ook ons voornemens versterk. Ons het dalk hierdie veldslag verloor, maar nog lank nie die oorlog nie.
"Ons gaan alles in ons vermoë doen om te verseker geen skaap word weer aan boord van een van die doodskepe gelaai nie," het Wilson gesê.
Hulle moet ook BRUCE PAGE VAN PAGE TRUST IN OOS KAAP VERKLA, EN OOK DIE DIE SKAAP BOERE WAT DIE SKAAPE VIR PAGE VOOR SIEN ALMAL IS SKULDAG.
Ek sit hier en huil, want ek is n mens wat myself erg in diere se situasies insit. Kan dit nie help nie. Gee vir my enige dag diere, in stede van mense. En hierdie regering moet nou aan international groot klok gehang word ten opsigte van diere mishandeling. Dis skokkend. Absoluut skokkend. Maar ons weet almal geld is hierdie ANC se god. Hulle gee nie om vir mense nie, hoe sal hulle omgee vir skape.
Wens ek kon al die betrokkenes in plek van die arme skape op daardie skip laai! Ek moet nou verder stilbly want anders gaan ek tronk toe…